Nafarroako Parlamentuko Mahaiak, 2019ko martxoaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Podemos-Ahal Dugu-Orain Bai talde parlamentarioak aurkezturiko mozioa, zeinaren bidez Nafarroako Gobernua premiatzen baita Erripagañako BF1 lurzatian etxebizitzak eraikitzeko proposamen berria azter dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko martxoaren 25ean

Lehendakaria: Ainhoa Aznárez Igarza

MOZIOAREN TESTUA

Podemos-Ahal Dugu-Orain Bai talde parlamentarioak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko.

Erripagañako Udalez gaindiko Plan Sektorialeko BFI lurzatian (Iruña AR-1 5. poligonoko 2544 katastroko lurzatian) etxebizitzak eraikitzea aurreikusten da, non eta batez beste % 30eko malda duen mazela batean, horrek berekin dakarren arriskuarekin, eraikuntza-gastu hazkuntzarekin...

Halaber, sustatzaile pribatu batek Erripagañako Udalez gaindiko Plan Sektoriala aldatzea aurreikusten da (AR-2 merkataritza-arloa), halako moduan non merkataritzara, aisiara eta ostalaritzara bideratutako azalera % 100ekoa izatetik
% 30ekoa soilik izatera igaroko baita, gainerakoa 450 etxebizitza eraikitzera bideratuko bailitzateke (horietako 318, etxebizitza babestuak izanen lirateke).

Udalez gaindiko Plan Sektorialaren aldaketa hori dela-eta, proposamen alternatiboak aurkeztu dira merkataritza-arloaren aldaketari dagokionez, zeinen diseinu berriak ahalbidetzen baitu BFI lurzatian eraiki nahi diren etxebizitzak AR2 bizitegi-eremu berrira eramatea eta, are, etxebizitza sozialen kopurua (40 inguru) nabarmen handitzea eta Nafarroako Gobernuak aldeztutako beste irizpide batzuk errespetatzea; honako hauek hain zuzen ere:

– Belosoko Hegoaldeko Erripa bizilagunentzako paisaia- eta aisia-leku gisa errespetatzea, Iruña Erripagaña auzo jasangarriagoa izan dadin.

– Iruña Erripagañan gaurko egunean dagoen gehiegizko etxebizitza-kopurua eta biztanle-
dentsitatea arintzea.

– BFI mazela batean eraikitzeak –eta ez zero kota batean (AR2)– herritarrentzat dakartzan gainkostuak eta arriskuak ekiditea.

Erabaki proposamena

1. Nafarroako Parlamentuak Nafarroako Gobernua premiatzen du proposamen berria azter dezan BFI lurzatian etxebizitza berriak eraiki baino lehen, honako lau helburu hauek lortzeko:

– Gizarte-alokairuko etxebizitza gehiago.

– Belosoko Hegoaldeko Erripako natur-ingurunea errespetatzea.

– Udalez gaindiko Plan Sektorialak etxebizitzen banaketari dagokionez plan osoan aldarrikatutako uniformetasun handiagoa bilatzea. Iruña Erripagañan ematen den masifikazioa ekiditea.

– Mazeletan edozein eraikin eraikitzeak dakarren gainkostua ekiditea.

Hori guztia, Udalez gaindiko Plan Sektorialaren oinarriak errespetatuz eta are helburuak hobetuz eginen da, onura soziala handiago izan dadin.

2. Nafarroako Parlamentuak Nafarroako Gobernua premiatzen du Erripagañako Udalez gaindiko Plan Sektoriala aldatzea susta dezan, proiektu honetan zehar egin duen gisa, merkataritza-eremuaren sustatzaile pribatuak eskatu duen moduan, lorpen sozial handiagoak izateko eta ingurumenaren babesa areagotzeko, proposamen berriak horretarako bidea ematen baitu.

Iruñean, 2019ko martxoaren 11n

Foru parlamentaria: Teresa Sáez Barrao